**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  11 – 9 – 2024

 **ΑΜΑΡΟΥΣΙΟΥ Αρ. Πρ.:** 230

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: Δήμο Αμαρουσίου,**

 **ΥΠ. ΕΣ., Δ. Ο. Ε., Συλλόγους Εκπ/κών Π. Ε. της χώρας**

**Θέμα: « Προβλήματα εφοδιασμού – κάλυψης αναλώσιμων υλικών των σχολικών μονάδων του Δήμου Αμαρουσίου ύστερα από την κατάργηση των σχολικών επιτροπών. Αναγκαιότητα η επαναφορά και επαναλειτουργία των σχολικών επιτροπών».**

Το Δ. Σ. του Συλλόγου Εκπ/κών Π. Ε. Αμαρουσίου ύστερα από ενημέρωση που έλαβε από τον συνάδελφό μας Διευθυντή του Ειδικού Δημοτικού Σχολείου Αμαρουσίου κο Αθ. Γρίβα αλλά και ύστερα από διαμαρτυρίες Προϊσταμένων των Νηπιαγωγείων του Αμαρουσίου αναφορικά με το νεοεισαχθέν καθεστώς εφοδιασμού των σχολικών μονάδων με αναλώσιμα υλικά και τη διαχείριση των δαπανών λειτουργίας των σχολείων σε αντικατάσταση των καταργημένων σχολικών επιτροπών επισημαίνει τα ακόλουθα:

1. Εκφράζουμε την βαθύτατη απογοήτευση και την έντονη διαμαρτυρία μας για τον τρόπο αντιμετώπισης των αναγκών των σχολείων μας και την κάλυψή τους με πλήρως ακατάλληλα υλικά υπό το νέο καθεστώς προμήθειας μέσω κωδικών παραγγελίας και παροχής τους από συγκεκριμένο προμηθευτή – εργολάβο, τα αναλώσιμα υλικά του οποίου δεν πληρούν τις προϋποθέσεις και την ποιότητα που απαιτούν οι ανάγκες των σχολικών μας μονάδων.
2. Αρμόδιοι για την επιλογή των υλικών είναι οι Διευθυντές & Προϊστάμενες των σχολικών μονάδων, οι οποίοι είναι και διαχειριστές των τραπεζικών λογαριασμών κάλυψης των λειτουργικών δαπανών των σχολείων αλλά και υπόλογοι έναντι των γονέων και των μαθητών για την ποιότητα των υλικών που χρησιμοποιούνται και εξ αυτού του λόγου θα έπρεπε να λαμβάνεται πολύ σοβαρά η γνώμη τους από τις/τους αρμόδιους του Δήμου Αμαρουσίου.
3. Οι δυσμενείς συνέπειες της κατάργησης των σχολικών επιτροπών σε ό, τι αφορά τη διαχείριση των λειτουργικών δαπανών και τον εφοδιασμό με αναλώσιμα των σχολικών μας μονάδων είναι πλέον ορατές και επιχειρείται από την Δημοτική Αρχή Αμαρουσίου να επιρριφθούν στις πλάτες των εκπαιδευτικών (Διευθυντών/Διευθυντριών & Προϊσταμένων), οι οποίοι δεν φέρουν καμία ευθύνη γι’ αυτές τις συνέπειες.

Καλούμε την Δημοτική Αρχή Αμαρουσίου να προβεί στην άμεση εξομάλυνση της λειτουργίας του νεοεισαχθέντος καθεστώτος διαχείρισης των λειτουργικών δαπανών των σχολικών μονάδων και του εφοδιασμού τους με αναλώσιμα υλικά χωρίς περαιτέρω αύξηση των γραφειοκρατικών διαδικασιών οι οποίες επιβαρύνουν το φόρτο εργασίας των Διευθυντών/Διευθυντριών των σχολικών μας μονάδων και των Προϊσταμένων των Νηπιαγωγείων.

Ιδιαίτερα καλούμε την Δημοτική Αρχή Αμαρουσίου να πάψει να εφοδιάζει με ακατάλληλα αναλώσιμα υλικά τις σχολικές μας μονάδες αλλά πριν την προμήθεια των υλικών αυτών να λαμβάνει υπόψη την γνώμη των Διευθυντών/Διευθυντριών & Προϊσταμένων των σχολικών μονάδων, οι οποίοι/οποίες γνωρίζουν καλύτερα από τον καθένα τις πραγματικές ανάγκες των σχολικών τους μονάδων.

Τέλος επισημαίνουμε για άλλη μια φορά ότι όλα τα παραπάνω προβλήματα δεν θα υπήρχαν αν είχαν παραμείνει και λειτουργούσαν οι καταργημένες σχολικές επιτροπές την επαναφορά των οποίων διεκδικούμε και καλούμε και τον Δήμο Αμαρουσίου να διεκδικήσει από κοινού μαζί μας ώστε να πάψει να υφίσταται το καθεστώς δυσλειτουργίας στον εφοδιασμό των σχολείων με αναλώσιμα υλικά και στην διαχείριση των λειτουργικών τους δαπανών.

